|  |  |  |
| --- | --- | --- |
|  | Zenklas_j |  |
|  | **AKCINĖS BENDROVĖS „REGITRA“****GENERALINIS DIREKTORIUS** |  |
|  |  |  |
|  | **ĮSAKYMAS****DĖL NAUDOJIMOSI AKCINĖS BENDROVĖS „REGITRA“ KELIŲ TRANSPORTO PRIEMONIŲ REGISTRAVIMO ELEKTRONINIŲ PASLAUGŲ PORTALU TAISYKLIŲ PATVIRTINIMO**  |  |
|  |  |  |
|  | 2025 m. 28 d. Nr. Vilnius |  |

Vadovaudamasis akcinės bendrovės „Regitra“ įstatų, patvirtintų Lietuvos Respublikos vidaus reikalų ministro 2024 m. birželio 7 d. įsakymu Nr. 1V-385 „Dėl valstybės įmonės „Regitra“ pertvarkymo į akcinę bendrovę „Regitra“, 63.1 papunkčiu:

1. Naudojimosi akcinės bendrovės „Regitra“ kelių transporto priemonių registravimo elektroninių paslaugų portalu taisykles (pridedama).
2. P a v e d u:
	1. akcinės bendrovės „Regitra“ (toliau – Bendrovė) Komercinių paslaugų vystymo vadovui su šiuo įsakymu supažindinti Bendrovės Skaitmeninimo ir informacinių technologijų departamento direktorių, Paslaugų valdymo ir vystymo departamento direktorių ir Atstovą spaudai.
	2. Bendrovės Skaitmeninimo ir informacinių technologijų departamento direktoriui pagal patvirtintą pakeitimų komisijos planą organizuoti ir užtikrinti šio įsakymo 1 punktu patvirtintų Naudojimosi akcinės bendrovės „Regitra“ kelių transporto priemonių registravimo elektroninių paslaugų portalu taisyklių (toliau – Taisyklės) patalpinimą Bendrovės kelių transporto priemonių registravimo elektroninių paslaugų portale eKetris.
	3. Bendrovės Atstovui spaudai Taisykles paskelbti Bendrovės interneto svetainėje.
	4. šio įsakymo 2.1 papunktyje nurodytiems Bendrovės darbuotojams su šiuo įsakymu supažindinti suinteresuotus pavaldžius darbuotojus.
3. P r i p a ž į s t u netekusiu galios valstybės įmonės „Regitra“ generalinio direktoriaus 2020 m. gruodžio 21 d. įsakymą Nr. (1.1E)-1V-526 „Dėl Naudojimosi valstybės įmonės „Regitra“ kelių transporto priemonių registravimo elektroninių paslaugų portalu taisyklių patvirtinimo“ (su visais vėlesniais pakeitimais ir papildymais).
4. N u s t a t a u, kad:
	1. kituose teisės aktuose pateiktos nuorodos į Naudojimosi valstybės įmonės „Regitra“ kelių transporto priemonių registravimo elektroninių paslaugų portalu taisykles reiškia nuorodą į Taisykles.
	2. Taisyklės skelbiamos Bendrovės kelių transporto priemonių registravimo elektroninių paslaugų portale eKETRIS ir Bendrovės interneto svetainėje.

Generalinis direktorius Vaidas Dominauskas

PATVIRTINTA

Akcinės bendrovės „Regitra“ generalinio direktoriaus 2025 m. 28 d. įsakymu Nr.

**NAUDOJIMOSI AKCINĖS BENDROVĖS „REGITRA“ KELIŲ TRANSPORTO PRIEMONIŲ REGISTRAVIMO ELEKTRONINIŲ PASLAUGŲ PORTALU TAISYKLĖS**

**I SKYRIUS**

**BENDROSIOS NUOSTATOS**

1. Naudojimosi akcinės bendrovės „Regitra“ kelių transporto priemonių registravimo elektroninių paslaugų portalu taisyklės (toliau – Taisyklės) nustato naudojimosi eKETRIS sąlygas ir tvarką.
2. Šiose taisyklėse vartojamos sąvokos:
	1. **eKETRIS** – akcinės bendrovės „Regitra“ (toliau – AB „Regitra“) kelių transporto priemonių registravimo elektroninių paslaugų portalas.
	2. **eKETRIS elektroninė paslauga –** nuotoliniu būdu, pasinaudojant įvairiais informacinių ir ryšių technologijų kanalais ir priemonėmis Lietuvos Respublikos fiziniams ir (ar) juridiniams asmenimis teikiama administracinė transporto priemonių nuosavybės teisės deklaravimo, kelių transporto priemonių registravimo, kelių transporto priemonių registro duomenų gavimo, bei kita su transporto priemonių nuosavybės teisės deklaravimu ir kelių transporto priemonių registracija susijusi paslauga, apimanti visą veiksmų seką nuo paslaugos inicijavimo momento iki siekiamo paslaugos rezultato suteikimo, įskaitant ir transporto priemonės registracijos liudijimų, valstybinio registracijos numerio ženklų išdavimą, ir prekių susijusių su transporto priemonių registravimu įsigijimas (toliau – prekės). eKETRIS elektroninės paslaugos skirstomos į automatines eKETRIS elektronines paslaugas (kai prašymas nagrinėjamas ir sprendimas priimamas automatinėmis priemonėmis) ir neautomatines eKETRIS elektronines paslaugas (kai prašymas nagrinėjamas ir sprendimas priimamas ne automatinėmis priemonėmis).
	3. **Elektroninių paslaugų gavėjas** – fizinis ir (ar) juridinis asmuo, besinaudojantis eKETRIS elektroninėmis paslaugomis.
	4. **eKETRIS atstovas** – fizinis asmuo, kuris juridinio asmens vardu turi teisę užsakyti ir (ar) gauti eKETRIS elektronines paslaugas.
	5. **VIISP** – Valstybės informacinių išteklių sąveikumo platforma.
3. Kitos Taisyklėse vartojamos sąvokos atitinka Lietuvos Respublikos saugaus eismo automobilių keliais įstatyme, Lietuvos Respublikos valstybės informacinių išteklių valdymo įstatyme, 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas) ir kituose su kelių transporto priemonių registracija, transporto priemonių nuosavybės teisės deklaravimu ir laikinųjų valstybinio numerio ženklų, skirtų motorinėms transporto priemonėms, priekaboms, savivaldžių automobilių bandymams ženklinti, išdavimu ir naudojimu susijusiuose teisės aktuose vartojamas sąvokas.

**II SKYRIUS**

**REGISTRAVIMASIS eKETRIS**

1. Asmuo, norėdamas užsakyti ir (ar) gauti eKETRIS elektronines paslaugas, privalo patvirtinti savo tapatybę vienu iš VIISP siūlomų būdų.
2. Asmuo, kuris pirmą kartą registruojasi eKETRIS ir kiekvieną kartą pasikeitus Taisyklėms, privalo susipažinti ir patvirtinti, kad suprato šių Taisyklių nuostatas ir sutinka jų laikytis. Asmuo, nesutikęs laikytis Taisyklių nuostatų, neturi teisės ir techninės galimybės naudotis eKETRIS teikiamomis elektroninėmis paslaugomis.
3. Asmuo, kuris pirmą kartą registruojasi eKETRIS, eKETRIS skiltyje „Kontaktiniai duomenys“ privalo nurodyti teisingą kontaktinę informaciją (mobiliojo telefono numerį ir elektroninio pašto adresą), o šiai informacijai pasikeitus – nedelsiant ją atnaujinti, bei tuo atveju, jei nori gauti informacinius pranešimus apie užsakytų eKETRIS elektroninių paslaugų ir prekių vykdymą ir kainą, pasirinkti, kokiu būdu (SMS žinute, elektroniniu paštu ar abiem būdais) juos nori gauti. Asmeniui pateikus neteisingus kontaktinius duomenis ar nepasirinkus gauti pranešimų mobiliojo telefono numeriu ir (ar) elektroninio pašto adresu, AB „Regitra“ neatsako už informacijos nesuteikimą ar netinkamą suteikimą apie eKETRIS elektroninių paslaugų užsakymą.
4. eKETRIS elektroninėmis paslaugomis turi teisę naudotis tik eKETRIS registruotas asmuo, kuris yra atsakingas už prisijungimo duomenų saugumą ir konfidencialumą bei eKETRIS pateikiamos informaciją teisingumą.
5. Prie eKETRIS prisijungęs asmuo visuomet yra identifikuojamas kaip fizinis asmuo (nepriklausomai nuo prisijungimo būdo per VIISP).
6. Juridinis asmuo gali užsakyti ir (ar) gauti eKETRIS elektronines paslaugas tik per juridinio asmens vadovo suteiktas eKETRIS atstovavimo teises fiziniam asmeniui (juridinio asmens vadovui arba kitam fiziniam asmeniui). Suteikti arba panaikinti eKETRIS atstovavimo teises juridinio asmens vadovas gali prisijungęs prie eKETRIS fizinio asmens vardu, atvykęs į AB „Regitra“ padalinį ir pateikęs laisvos formos prašymą arba pateikęs laisvos formos prašymą AB „Regitra“ elektroninėmis priemonėmis.
7. eKETRIS atstovas, norėdamas užsakyti ir (ar) gauti eKETRIS elektronines paslaugas juridinio asmens vardu, turi prisijungti prie eKETRIS fizinio asmens vardu ir eKETRIS pasirinkti atstovaujamą juridinį asmenį.

**III SKYRIUS**

**ELEKTRONINIŲ PASLAUGŲ TEIKIMO IR APMOKĖJIMO TVARKA**

1. Taisyklių nustatyta tvarka prisijungęs prie eKETRIS siūlomomis autentifikavimo priemonėmis, elektroninių paslaugų gavėjas gali užsakyti elektronines paslaugas, valdyti juridinio asmens atstovavimo eKETRIS teises, peržiūrėti dokumentus, susijusius su užsakytomis elektroninėmis paslaugomis, bei kitą eKETRIS teikiamą informaciją.
2. Elektroninės paslaugos gavėjui informacija apie elektroninės paslaugos vykdymą ir elektroninių paslaugų ir prekių kainą teikiama eKETRIS ir paslaugos gavėjo nurodytu elektroninio pašto adresu (jeigu elektroninių paslaugų gavėjas sutinka gauti pranešimus nurodytu elektroninio pašto adresu). Taip pat pranešimai apie eKETRIS pateiktą aktualią informaciją yra siunčiami SMS žinute elektroninių paslaugų gavėjo nurodytu telefono numeriu (jeigu elektroninių paslaugų gavėjas sutinka gauti pranešimus nurodytu telefono numeriu).
3. Elektroninių paslaugų gavėjas iš eKETRIS teikiamų elektroninių paslaugų pasirenka konkrečias elektronines paslaugas ir pateikia užsakymą.
4. Suformuotos išankstinės sąskaitos pateikiamos eKETRIS skirsnyje „Išankstinės sąskaitos“. Paslaugų kainas nustato Lietuvos Respublikos vidaus reikalų ministras arba AB „Regitra“ generalinis direktorius. Taikomos nuolaidos tik už eKETRIS automatines (kai prašymas nagrinėjamas ir sprendimas priimamas automatinėmis priemonėmis) elektronines paslaugas. Nuolaidos dėl elektroninių paslaugų gavėjo neįgalumo, netekto darbingumo arba asmenims, kuriems nustatyti specialieji poreikiai, taikomos tik šias paslaugas užsakant AB „Regitra“ fizinio aptarnavimo padalinyje.
5. Gavęs pranešimą apie elektroninių paslaugų kainą, apmokėjimą elektroninių paslaugų gavėjas gali atlikti naudojantis VIISP, bankiniu pavedimu arba avansiniu mokėjimu.
6. Už nupirktas elektronines paslaugas eKETRIS skirsnyje „Sąskaitos ir mokėjimai“ automatiškai suformuojamos sąskaitos faktūros ir mokėjimo pranešimai. Elektroninių paslaugų gavėjas gali pasirinkti sąskaitų faktūrų formavimo periodiškumą vienu iš šių būdų: sąskaitą faktūrą gauti vienam užsakymui, kartą per dieną, kartą per savaitę arba kartą per mėnesį.
7. Apmokėtas elektronines paslaugas galima peržiūrėti eKETRIS skirsnyje „Užsakymų istorija“, kuriame pateikiamas užsakytų paslaugų sąrašas ir jų statusas.
8. Elektroninės paslaugos gavėjui apmokėjus užsakytas paslaugas, užsakymas nebeatšaukiamas, įmokėti pinigai negrąžinami.
9. Jei apmokėtų paslaugų elektroninės paslaugos gavėjas negauna dėl eKETRIS techninių gedimų, jis AB „Regitra“ kartu su išsamiu situacijos aprašymu gali pateikti prašymą pinigus grąžinti. AB „Regitra“ prašymą išanalizuoja ir, įsitikinusi jo pagrįstumu, per 5 darbo dienas nuo prašymo pagrįstumo patvirtinimo, grąžina sumokėtus pinigus į asmens prašyme nurodytą banko sąskaitą. Prašymą grąžinti pinigus asmuo gali pateikti per 30 kalendorinių dienų nuo tos dienos, kai paslauga nebuvo suteikta dėl eKETRIS techninių gedimų.

**IV SKYRIUS**

**eKETRIS ASMENS DUOMENŲ TVARKYMAS**

1. eKETRIS tvarkomų asmens duomenų valdytoja yra AB „Regitra“ (juridinio asmens kodas 110078991, Liepkalnio g. 97A, 02121 Vilnius).
2. Informacija apie AB „Regitra“ duomenų apsaugos pareigūną, taip pat kita su asmens duomenų tvarkymu ir duomenų subjektų teisių įgyvendinimu susijusi informacija pateikta AB „Regitra“ interneto svetainės [*https://www.regitra.lt*](https://www.regitra.lt) skiltyje „Asmens duomenų apsauga“.
3. Per eKETRIS pateikti elektroninių paslaugų gavėjų ir kitų duomenų subjektų asmens duomenys tvarkomi vadovaujantis Reglamentu, Lietuvos Respublikos asmens duomenų teisinės apsaugos įstatymu, Lietuvos Respublikos kelių transporto priemonių registro nuostatais, patvirtintais Lietuvos Respublikos Vyriausybės 2005 m. lapkričio 28 d. nutarimu Nr. 1286 „Dėl Lietuvos Respublikos kelių transporto priemonių registro įsteigimo ir jo nuostatų patvirtinimo“, ir kitais teisės aktais, reglamentuojančiais asmens duomenų apsaugą.
4. Elektroninių paslaugų gavėjo, kaip duomenų subjekto, teisės įgyvendinamos vadovaujantis Reglamentu AB „Regitra“ generalinio direktoriaus nustatyta tvarka.
5. Elektroninių paslaugų gavėjui užsakius eKETRIS elektronines paslaugas, jo asmens duomenys tvarkomi šių paslaugų teikimo ir užsakymo vykdymo tikslu, taip pat informavimo apie užsakytų eKETRIS elektroninių paslaugų vykdymą ir kainą tikslu, jei elektroninių paslaugų gavėjas sutinka šią informaciją gauti el. paštu ir (ar) SMS žinute. Elektroninių paslaugų gavėjas gali bet kada atsisakyti el. paštu ir (ar) SMS žinute siunčiamų informacinių pranešimų eKETRIS skiltyje „Kontaktiniai duomenys“ pakeisdamas pasirinkimą dėl informacinių pranešimų siuntimo.

**V SKYRIUS**

**BAIGIAMOSIOS NUOSTATOS**

1. Esant būtinybei, AB „Regitra“ turi teisę pakeisti, taisyti ar papildyti Taisykles.
2. AB „Regitra“ turi teisę elektroninių paslaugų gavėjui nebeteikti elektroninių paslaugų, jeigu nesilaikoma (nebuvo laikomasi) Taisyklių ar kitų teisės aktų, susijusių su eKETRIS teikiamų elektroninių paslaugų užsakymu ir (ar) gavimu, reikalavimų.
3. Jeigu elektroninių paslaugų gavėjas nurodo mobiliojo telefono numerį ir (ar) elektroninio pašto adresą ir sutinka, kad jam būtų teikiama nustatytos pranešimų siuntimo paslauga, AB „Regitra“ gali siųsti su elektroninių paslaugų vykdymu susijusią informaciją.
4. AB „Regitra“ neatsako už tai, kad dėl informacinių ir ryšių technologijų priemonių gedimų elektroninių paslaugų gavėjas negalės prisijungti prie eKETRIS arba jei dėl tokių gedimų prarandami ar iškraipomi duomenys jų pateikimo metu.
5. Su eKETRIS teikiamomis elektroninėmis paslaugomis susiję asmenų prašymai, pretenzijos, skundai ar kitos užklausos teikiamos ir nagrinėjamos Prašymų ir skundų nagrinėjimo ir asmenų aptarnavimo viešojo administravimo subjektuose taisyklių, patvirtintų Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Prašymų ir skundų nagrinėjimo ir asmenų aptarnavimo viešojo administravimo subjektuose taisyklių patvirtinimo“ nustatyta tvarka.
6. Visos teisės į eKETRIS ir eKETRIS teikiamas elektronines paslaugas yra saugomos Lietuvos Respublikos įstatymais ir kitais teisės aktais. Joks eKETRIS esantis turinys ir kitokia tekstinė, grafinė ar kitokio pobūdžio informacija negali būti atgaminama, padaroma viešai prieinama arba platinama be išankstinio raštiško AB „Regitra“ sutikimo.
7. Elektroninių paslaugų gavėjas eKETRIS esančią informaciją ir duomenis privalo naudoti teisėtais tikslais. Elektroninių paslaugų gavėjas už Taisyklių nesilaikymą atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_